  Майя Бывальцева Удмуртиысь укмыс школаосы укмыс ПАЗ автобусъёс вуизы. Соос федерал программа улсын басьтэмын. Одӥг автобус 1 миллион 800 сюрс манет сылэ, оглом — 16 миллион манетлэсь трос. Со Росси Федерациысь кивалтэтлэн косэмезъя Светлана Болотникова, Удмуртиысь дышетонъя но тодосъя министрВыль машинаос вужъёссэ воштозы. Тодэ вайытом, 2017-тӥ арысь 1-тӥ толшорысен 10 арлэсь кема ужам автобусъёсын пиналъёсты нуллыны уг яра. Министрлэн верамезъя, али элькунын 78 машинаослэн ужан вакытсы йылпумъяське ни. «Оскомы, Росси Федераци ласянь коньдон эшшо висъяськоз на шуыса, Россиысь Дышетонъя министерствоын ми вераським со сярысь, возьмаломы эшшо одӥгзэ федерал программаез. Удмуртиын коньдон висъяське ни», — пусйиз Светлана Болотникова. Автобусъёсты Вавож, Каракулино, Кияса, Пичи Пурга, Шаркан, Якшур-Бӧдья, Яр, Дэри ёросъёсысь но Ижкарысь школаос басьтозы. Министрлэн верамезъя, Удмуртилэн шоркарысьтыз школае выль техника кема аръёс ӵоже нырысьсэ вуэ. «Вань 70 номеро школа, отчы матысь ёросъёсысь трос пиналъёсы нуо-ваё. Кышкыттэмлыкъя куронъёсты быдэстон понна соослы автобус висъяно луиз», — вераз элькунысь дышетонъя но тодосъя министр. Машинаосы тахограф, ГЛОНАСС пуктэмын. Ӧсъёсыз усьтэмын ке, автобус уз вырӟы, озьы ик солэн ӝоглыкъя уретонэз вань — часкын 60 иськемозь. Тодэ вайытом, кылем арын толсуре Удмуртие федерал программая вить «Газель» вуиз. Соосты Шаркан, Можга, Алнаш, Каракулино, Красногорск но Ува ёросъёсысь школаос басьтӥзы. Тегъёс: Дышетон Ижкар Удмуртия пиналъёс школаос автобусъёс  